Vikipediyada bu soyadlı müxtəlif adamlar haqqında məqalələr var, bax: Ağayeva.

**Kəmalə Ağayeva Ağa qızı** (10 iyul 1936, Naxçıvan – 18 iyul 2019, Bakı) ― şairə, dramaturq, Azərbaycan Yazıçılar Birliyinin üzvü (1958), Teatr Xadimləri İttifaqının üzvü (1971), Əməkdar mədəniyyət işçisi (1984), Əməkdar incəsənət xadimi (2002), Prezident təqaüdçüsü (2003).

Həyatı
------

Kəmalə Ağayeva 10 iyul 1936-cı ildə Naxçıvan şəhərində anadan olmuşdur. Burada 2 saylı şəhər orta məktəbində təhsil almışdır. Daha sonra 1953-1957-ci illərdə Azərbaycan Dillər Universitetinin Fransız dili fakültəsində təhsilini davam etdirmişdir.

Fəaliyyəti
----------

### Pedaqoji fəaliyyəti

Kəmalə Ağayevanın pedaqoji fəaliyyət dövrü 1957-1989-cu illəri əhatə edir. Belə ki, o, 1957-1961-ci illərdə Naxçıvanın Şıxmahmud kənd orta məktəbində, daha sonra Naxçıvan şəhərindəki 1 saylı orta məktəbdə və 1961-1986-cı illərdə Naxçıvan şəhər internat məktəbində fransız dili müəllimi işləmişdir. Eyni zamanda 1986-cı ildən C.Məmmədquluzadə adına Naxçıvan Dövlət Musiqili Dram Teatrında ilk ədəbi hissə müdiri olmuşdur. Kəmalə Ağayeva 2002-2005-ci illərdə "Ümid çırağı" jurnalının baş redaktoru kimi fəaliyyət göstərmişdir.

### Əmək fəaliyyəti

Kəmalə Ağayeva 1965-1983-cü illərdə Azərbaycan KP Naxçıvan Vilayət Partiya Komitəsinin, 1981-1983-cü illərdə Azərbaycan Yazıçılar Birliyinin təftiş komissiyasının və Kitabsevərlər cəmiyyəti idarə heyətinin üzvü seçilmişdir. O, dəfələrlə Naxçıvan şəhər Sovetinin deputatı olmuşdur. İki dəfə Azərbaycan KP qurultayına (XXVI, XXVII) nümayəndə seçilmişdir.

Yaradıcılığı
------------

Kəmalə Ağayevanın "Hilal olaydım" adlı ilk mətbu şeiri 1957-ci ildə "Azərbaycan" jurnalında dərc edilmşdir. Bundan sonra şairə fəal bədii yaradıcılıqla məşğul olmuşdur. Onun "Bahar sözü" adlı ilk kitabı isə 1961-ci ildə işıq üzü görmüşdür. Kəmalə Ağayeva 15 şeir kitabının, 200-ə qədər oçerk və bədii yazıların müəllifidir. O, həmçinin çox görkəmli fransız ədiblərinin - Pol Elüar, Pol Verleni, L.Araqon və b. şeirlərini Azərbaycan dilinə tərcümə etmişdir. 1958-ci ildən Azərbaycan Yazıçılar Birliyinin, 1971-ci ildən Teatr Xadimləri İttifaqının üzvü olmuşdur.

Kəmalə Ağayeva həm də 15 mənzum pyesin müəllifidir. Onun dramaturgiyada ilk addımı görkəmli Azərbaycan şairəsi Məhsəti Gəncəvi haqqında yazdığı, 1962-ci ildə tamaşaya
qoyulan "Məhsəti" dramı olmuşdur. Daha sonra "İsmət", "Apardı sellər Saranı", "O, bizim dağların oğludur", "Mənim tanrım", "Göyçək Fatma", "Məlikməmməd", "Mənim tanrım gözəllikdir, sevgidir", "Tıq- tıq xanım", "Sirli sözlər" pyesləri müxtəlif teatrlarda tamaşaya qoyulmuş, efirdə səslənmişdir. Dramaturqun əsərləri keçmiş SSRİ və xarici ölkə xalqlarının dillərinə tərcümə olunmuşdur.

Kəmalə Ağayeva Ümumittifaq ədəbiyyat tədbirlərində iştirak etmişdir: 1980-ci ildə Özbəkistanda Azərbaycan incəsənəti günlərində, 1982-ci ildə Vaqif poeziya günlərində, 1967-ci ildə Ümumittifaq yazıçılar qurultayında nümayəndə olmuşdur. 1994-cü ildə Fatimeyi-Zəhra həzrətlərinin mövludu münasibətilə keçirilən müsabiqədə birinci yeri tutmuşdur. Eyni zamanda 1984-cü ildə Fransada Azərbaycan günlərində və 1989-1990-cı illərdə Türkiyədə təşkil olunmuş Yunis İmrə
günlərində iştirak etmişdir. 1979-cu ildə sovet nümayəndə heyətinin tərkibində 20 gün ABŞ-nın Vaşinqton, Nyu-York, Çikaqo, San-Fransisko, Boston və Sietl şəhərlərində olaraq müxtəlif tədbirlərdə Azərbaycan şairəsi olaraq özünün vətənə, dostluğa, sülhə aid şeirlər ilə çıxışlar etmişdir.

Əsərləri
--------

* Baharın sözü, B. Uşaqgəncnəşr, 1962,32səh.
* Gül yarpağı (şeirlər), B. Gənclik, 1967, 36 səh.
* Sən olmasaydın (şeirlər və pyes), B.Azənəşr,1974,139 səh.
* Arpaçayın nəğməsi (şeirlər və poema), B.Yazıçı, 1978, 92səh.
* Daş piyalə, B. Yazıçı, 1982, 144 səh.
* О dağlarda gözüm qaldı, B. Yazıçı, 1988, 163 səh.
* Tanrıya heyranam mən, B. Elm və həyat nəşriyyatı, 1997,160səh.
* Apardı sellər Saranı (pyes), B. Sabah, 1997, 72 səh.
* Məhsəti (pyeslər), İstanbul, 2001, 418 səh.
* Vətənə sevdalıyam, B. Nurlan, 2004,130 səh.
* "Bir gül kimi-ilahi şeirlər", İstanbul, 2003, 116 səh.
* Qönçələr (uşaqlar üçün şeirlər və pyeslər), B.Nurlan, 2005, 170 səh.
* Könül verdiyim ellər (şeirlər), В. MBM, 2006, 235 səh.
* "Əlixan məhləsi" B.2010
* "Bu dağlar ulu dağlar" (şeirlər)
* "Xatirələr"
* "Gözü yolda qalan var" (poema və şeirlər)
* "Səhnəmizin pərisi" (AR-nın xalq artisti Zəroş Həmzəyeva haqqında)
* "Uşaqlar üçün pyeslər"

### Dram əsərləri

* "Məhsəti"
* "İsmət"
* "Bu bizim dağların oğludur"
* "Mənim Tanrım gözəllikdir, sevgidir" (Hüseyn Cavid haqqında)
* "Apardı sellər Saranı"
* "Kaman səsi" (atası Ağa Ağayevin xatirəsinə)
* "Unudulan sözlər"
* "Sirli sözlər"
* "Gəlin"
* "Məlikməmməd"
* "Göyçək Fatma"
* "Tıq tıq xanım"
* Məhəbbət oyunu və təsadüf (fransız dilindən tərcümə)

Kitabları
---------

* "Bahar sözü" (1961)
* "Qönçələr"
* "Daş piyalə"
* "Gül yarpağı"
* "Sən olmasaydın"
* "Arpaçayın nəğməsi"
* "Tanrıya heyranam mən"

Mükafatları
-----------

* 1964-cü ildə Naxçıvan Ali Soveti Rəyasət Heyətinin Fəxri fərmanı, 1965-ci ildə isə Azərbaycan Ali Soveti Rəyasət Heyətinin Fəxri fərmanı və iki medalla təltif edilmişdir.
* Amerikaya səfərində sülh və dostluq mövzusunda oxudugu şeirlərinə görə sovet səfarətxanasında fəxri təşəkkürnamə layiq görülmüşdür.
* 1984-cü ildə Azərbaycan SSR Əməkdar mədəniyyət işçisi fəxri adına layiq görülmüşdür.
* Ümummilli lider Heydər Əliyevin Fərmanı ilə 24 dekabr 2002-ci ildə Azərbaycan mədəniyyətinin inkişafındakı xidmətlərinə görə Azərbaycan Respublikasının Əməkdar incəsənət xadimi fəxri adı ilə təltif edilmişdir.
* 2003-cü ilin fevral ayından Prezidentin Fərdi təqaüdü verilmişdir.

Vəfatı
------

Kəmalə Ağayeva 2019-ci ilin iyul ayının 18-də vəfat etmişdir.

İstinadlar
----------

1. 1 2 3 4 5 6 7 8  "Kəmalə (Kəmalə Ağa qızı Ağayeva, 1937)" (Azərbaycan). www.aqra.az. 16-7-2017 tarixində arxivləşdirilib.

Mənbə
-----

* Qönçələr /K.Ağayeva; red. N.Məmmədli.- Bakı: Nurlan, 2005.- 170 s.
* Məhsəti: pyeslər /Kəmalə Ağayeva.- İstanbul, 2001.- 418 s.
* Vətənə sevdalıyam /Kəmalə Ağayeva.- Bakı: Nurlan, 2004.- 130 s.
* Qələbə tonqalı: şeir /Kəmalə Ağayeva //Azad Azərbaycan.- 2010.- 4 aprel.- S.7.
* Şirəliyeva, G. Şairdramaturq Kəmalə Ağayevanın yaradıcılıq yolu: filologiya üzrə elmlər doktoru elmi dərəcəsi almaq üçün təqdim olunmuş dissertasiya /G.Şirəliyeva; Azərb. Resp. Təhsil Nazirliyi, Naxçıvan Dövlət Un-ti.- Naxçıvan, 2012.- 143 s.